CELEX: 32021D0856
Language: lt
Date: 2021-05-26 00:00:00
Title: Komisijos įgyvendinimo sprendimas (ES) 2021/856 2021 m. gegužės 25 d. kuriuo nustatoma diena, kurią Europos prokuratūra prisiima tyrimo ir baudžiamojo persekiojimo užduotis

2021 5 28   
               
               
                  LT
               
               
                  Europos Sąjungos oficialusis leidinys
               
               
                  L 188/100
               
            
         KOMISIJOS ĮGYVENDINIMO SPRENDIMAS (ES) 2021/856
         2021 m. gegužės 25 d.
         kuriuo nustatoma diena, kurią Europos prokuratūra prisiima tyrimo ir baudžiamojo persekiojimo užduotis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje (1), ypač į jo 120 straipsnio 2 dalies antrą pastraipą,
         kadangi:
         
                     (1)
                  
                  
                     pagal Reglamento (ES) 2017/1939 120 straipsnio 2 dalies antrą pastraipą, kai tik Europos prokuratūra bus įsteigta, ji šiuo reglamentu jai priskirtas tyrimo ir baudžiamojo persekiojimo užduotis prisiima tą dieną, kuri Europos vyriausiojo prokuroro siūlymu nustatoma Komisijos sprendimu;
                  
               
                     (2)
                  
                  
                     2021 m. balandžio 7 d. Europos vyriausiasis prokuroras pasiūlė Komisijai, kad Europos prokuratūra tyrimo ir baudžiamojo persekiojimo užduotis turėtų prisiimti 2021 m. birželio 1 d.;
                  
               
                     (3)
                  
                  
                     Europos prokuratūra yra nedaloma Sąjungos įstaiga, kuri veikia kaip viena decentralizuotą struktūrą turinti Prokuratūra. Centrinį lygmenį sudaro Kolegija, nuolatinės kolegijos, Europos vyriausiasis prokuroras, Europos vyriausiojo prokuroro pavaduotojai, Europos prokurorai ir administracijos direktorius. Europos vyriausiasis prokuroras, Europos prokurorai, Europos vyriausiojo prokuroro pavaduotojai ir Europos prokuratūros administracijos direktorius buvo paskirti atitinkamai 2019 m. spalio 23 d. (2), 2020 m. liepos 27 d. (3), 2020 m. lapkričio 11 d. (4) ir 2021 m. sausio 20 d. (5) sprendimais. Kolegija buvo sudaryta 2020 m. rugsėjo 28 d.2020 m. spalio 12 d., vadovaudamasi Reglamento (ES) 2017/1939 21 straipsnio 2 dalimi, Kolegija priėmė Europos prokuratūros vidaus darbo tvarkos taisykles. 2020 m. lapkričio 25 d., vadovaudamasi Reglamento (ES) 2017/1939 10 straipsnio 1 dalies pirma pastraipa, Kolegija priėmė su nuolatinėmis kolegijomis susijusias taisykles. Įdarbinti Europos prokuratūros darbuotojai, kaip apibrėžta Reglamento (ES) 2017/1939 2 straipsnio 4 dalyje;
                  
               
                     (4)
                  
                  
                     decentralizuotą Europos prokuratūros lygmenį sudaro Europos deleguotieji prokurorai, esantys valstybėse narėse, kurios dalyvauja tvirtesniame bendradarbiavime Europos prokuratūros įsteigimo srityje (toliau – valstybės narės). 2020 m. rugsėjo 29 d., vadovaudamasi Reglamento (ES) 2017/1939 114 straipsnio c punktu, Kolegija priėmė taisykles dėl Europos deleguotųjų prokurorų įdarbinimo sąlygų. Iki 2021 m. birželio 1 d. kiekvienai valstybei narei turėtų būti paskirti bent du Europos deleguotieji prokurorai. Šio sprendimo priėmimo dieną Europos prokuratūra jau buvo paskyrusi bent po du Europos deleguotuosius prokurorus iš kiekvienos valstybės narės, išskyrus Suomiją ir Slovėniją (6). Pagrįstas laikotarpis, per kurį valstybės narės galėjo pasiūlyti savo kandidatus eiti Europos deleguotojo prokuroro pareigas, jau baigėsi. Ši padėtis neturėtų trukdyti veiksmingai pradėti Europos prokuratūros veiklą, atsižvelgiant į galimybę pagal Reglamento (ES) 2017/1939 28 straipsnio 4 dalį atitinkamų valstybių narių Europos prokurorams patiems atlikti tyrimą tose valstybėse narėse, naudojantis visais Europos deleguotojo prokuroro įgaliojimais, funkcijomis ir pareigomis;
                  
               
                     (5)
                  
                  
                     pagal 2021–2027 m. daugiametę finansinę programą (7) Europos prokuratūrai skirtas atskiras biudžetas, kuriuo užtikrinamas visiškas jos savarankiškumas ir nepriklausomumas;
                  
               
                     (6)
                  
                  
                     pagal Reglamento (ES) 2017/1939 44 straipsnio 1 dalį sukurta Europos prokuratūros bylų valdymo sistema, veikianti centriniu ir decentralizuotu lygmenimis. To reglamento priede, nustatytame Komisijos deleguotuoju reglamentu (ES) 2020/2153 (8), pateikiamas operatyvinių asmens duomenų kategorijų ir duomenų subjektų, kurių operatyvinius asmens duomenis Europos prokuratūra gali tvarkyti bylų rodyklėje, kategorijų sąrašas;
                  
               
                     (7)
                  
                  
                     2020 m. spalio 21 d., vadovaudamasi Reglamento (ES) 2017/1939 78 straipsnio 5 dalimi, Kolegija priėmė duomenų apsaugos pareigūnui taikomas taisykles. 2020 m. spalio 28 d. Kolegija priėmė Europos prokuratūros atliekamo asmens duomenų tvarkymo taisykles. 2020 m. spalio 21 d., vadovaudamasi Europos Parlamento ir Tarybos reglamento (ES) 2018/1725 (9) 25 straipsniu, Kolegija priėmė vidaus taisykles, susijusias su duomenų subjektų tam tikrų teisių apribojimais dėl asmens duomenų tvarkymo Europos prokuratūrai vykdant savo veiklą;
                  
               
                     (8)
                  
                  
                     2021 m. sausio 13 d., vadovaudamasi Reglamento (ES) 2017/1939 95 straipsniu, Kolegija priėmė Europos prokuratūrai taikytinas finansines taisykles;
                  
               
                     (9)
                  
                  
                     2020 m. lapkričio 27 d. Europos prokuratūra ir Liuksemburgo Didžioji Hercogystė pagal Reglamento (ES) 2017/1939 106 straipsnio 2 dalį sudarė Susitarimą dėl būstinės. Europos prokuratūrai suteiktos Centrinio biuro Liuksemburge patalpos;
                  
               
                     (10)
                  
                  
                     2020 m. rugsėjo 30 d., vadovaudamasi Reglamento (ES) 2017/1939 107 straipsnio 2 dalimi, Kolegija priėmė Europos prokuratūros kalbų vartojimo vidaus tvarką;
                  
               
                     (11)
                  
                  
                     2020 m. spalio 21 d., vadovaudamasi Reglamento (ES) 2017/1939 109 straipsnio 2 dalimi, Kolegija priėmė taisykles dėl galimybės visuomenei susipažinti su Europos prokuratūros dokumentais;
                  
               
                     (12)
                  
                  
                     visos valstybės narės pranešė Komisijai patvirtinusios priemones, kuriomis Europos Parlamento ir Tarybos direktyva (ES) 2017/1371 (10) perkelta į nacionalinę teisę, ir dauguma atvejų įgyvendino kitas tinkamas priemones siekdamos užtikrinti, kad Europos prokuratūra galėtų pradėti operatyvinį darbą;
                  
               
                     (13)
                  
                  
                     taigi, įvykdžius Reglamento (ES) 2017/1939 120 straipsnio 2 dalies antroje pastraipoje nustatytas sąlygas, Europos prokuratūra yra įsteigta ir pasirengusi prisiimti tyrimo ir baudžiamojo persekiojimo užduotis. Todėl būtina nustatyti dieną, kurią Europos prokuratūra turi prisiimti šias užduotis;
                  
               
                     (14)
                  
                  
                     pagal Reglamento (ES) 2017/1939 120 straipsnio 2 dalies trečią pastraipą ta data neturėtų būti ankstesnė nei treji metai po to reglamento įsigaliojimo dienos. Kadangi Reglamentas (ES) 2017/1939 įsigaliojo 2017 m. lapkričio 20 d., ta data neturėtų būti ankstesnė nei 2020 m. lapkričio 20 d.;
                  
               
                     (15)
                  
                  
                     pagal Reglamento (ES) 2017/1939 120 straipsnio 2 dalies pirmą ir ketvirtą pastraipas Europos prokuratūra turi naudotis savo kompetencija visų jos kompetencijai priklausančių nusikalstamų veikų, įvykdytų po 2017 m. lapkričio 20 d., arba valstybių narių, kurios prisijungė prie tvirtesnio bendradarbiavimo pagal sprendimą, priimtą pagal SESV 331 straipsnio 1 dalį, atveju – atitinkamame sprendime nurodytos datos, atžvilgiu,
                  
               PRIĖMĖ ŠĮ SPRENDIMĄ:
         
            1 straipsnis
            Europos prokuratūra Reglamentu (ES) 2017/1939 jai pavestas tyrimo ir baudžiamojo persekiojimo užduotis prisiima 2021 m. birželio 1 d.
         
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2021 m. gegužės 25 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 283, 2017 10 31, p. 1.
         
            (2)  OL L 274, 2019 10 28, p. 1.
         
            (3)  OL L 244, 2020 7 29, p. 18.
         
            (4)  2020 m. lapkričio 11 d. Europos prokuratūros kolegijos sprendimai 010/2020 ir 011/2020.
         
            (5)  2021 m. sausio 20 d. Europos prokuratūros kolegijos sprendimas 003/2021.
         
            (6)  Europos prokuratūros kolegijos sprendimai: 2020 m. lapkričio 25 d. sprendimas 19/2020 (dešimties Europos deleguotųjų prokurorų paskyrimas Vokietijos Federacinėje Respublikoje); 2020 m. lapkričio 25 d. sprendimas 020/2020 (keturių Europos deleguotųjų prokurorų paskyrimas Slovakijos Respublikoje); 2020 m. gruodžio 2 d. sprendimas 021/2020 (dviejų Europos deleguotųjų prokurorų paskyrimas Estijos Respublikoje); 2020 m. gruodžio 2 d. sprendimas 22/2020 (vieno Europos deleguotojo prokuroro paskyrimas Vokietijos Federacinėje Respublikoje); 2020 m. gruodžio 9 d. sprendimas 024/2020 (Europos deleguotojo prokuroro paskyrimas Slovakijos Respublikoje); 2021 m. vasario 3 d. sprendimas 007/2021 (trijų Europos deleguotųjų prokurorų paskyrimas Lietuvos Respublikoje); 2021 m. vasario 5 d. sprendimas 008/2021 (trijų Europos deleguotųjų prokurorų paskyrimas Čekijos Respublikoje); 2021 m. vasario 10 d. sprendimas 009/2021 (šešių Europos deleguotųjų prokurorų paskyrimas Rumunijoje); 2021 m. vasario 10 d. sprendimas 010/2021 (dviejų Europos deleguotųjų prokurorų paskyrimas Nyderlandų Karalystėje); 2021 m. kovo 17 d. sprendimas 016/2021 (vieno Europos deleguotojo prokuroro paskyrimas Belgijos Karalystėje); 2021 m. balandžio 7 d. sprendimas 022/2021 (trijų Europos deleguotųjų prokurorų paskyrimas Bulgarijos Respublikoje); 2021 m. balandžio 7 d. sprendimas 024/2021 (dviejų Europos deleguotųjų prokurorų paskyrimas Kroatijos Respublikoje); 2021 m. balandžio 7 d. sprendimas 025/2021 (dviejų Europos deleguotųjų prokurorų paskyrimas Čekijos Respublikoje); 2021 m. balandžio 21 d. sprendimas 026/2021 (keturių Europos deleguotųjų prokurorų paskyrimas Prancūzijos Respublikoje); 2021 m. balandžio 21 d. sprendimas 027/2021 (keturių Europos deleguotųjų prokurorų paskyrimas Latvijos Respublikoje); 2021 m. balandžio 28 d. sprendimas 031/2021 (septynių Europos deleguotųjų prokurorų paskyrimas Ispanijos Karalystėje); 2021 m. balandžio 28 d. sprendimas 032/2021 (vieno Europos deleguotojo prokuroro paskyrimas Maltos Respublikoje); 2021 m. gegužės 3 d. sprendimas 034/2021 (penkiolikos Europos deleguotųjų prokurorų paskyrimas Italijos Respublikoje); 2021 m. gegužės 3 d. sprendimas 035/2021 (keturių Europos deleguotųjų prokurorų paskyrimas Portugalijos Respublikoje); 2021 m. gegužės 6 d. sprendimas 037/2021 (vieno Europos deleguotojo prokuroro paskyrimas Bulgarijos Respublikoje); 2021 m. gegužės 12 d. sprendimas 041/2021 (vieno Europos deleguotojo prokuroro paskyrimas Maltos Respublikoje); 2021 m. gegužės 17 d. sprendimas 045/2021 (vieno Europos deleguotojo prokuroro paskyrimas Belgijos Karalystėje); 2021 m. gegužės 17 d. sprendimas 046/2021 (dviejų Europos deleguotųjų prokurorų paskyrimas Austrijos Respublikoje); 2021 m. gegužės 17 d. sprendimas 047/2021 (penkių Europos deleguotųjų prokurorų paskyrimas Graikijos Respublikoje); 2021 m. gegužės 19 d. sprendimas 048/2021 (dviejų Europos deleguotųjų prokurorų paskyrimas Kipro Respublikoje); 2021 m. gegužės 19 d. sprendimas 059/2021 (dviejų Europos deleguotųjų prokurorų paskyrimas Liuksemburgo Didžiojoje Hercogystėje);
         
            (7)  OL L 433 I, 2020 12 22, p. 11.
         
            (8)  2020 m. spalio 14 d. Komisijos deleguotasis reglamentas (ES) 2020/2153, kuriuo dėl operatyvinių asmens duomenų kategorijų ir duomenų subjektų, kurių operatyvinius asmens duomenis Europos prokuratūra gali tvarkyti bylų rodyklėje, kategorijų iš dalies keičiamas Tarybos reglamentas (ES) 2017/1939 (OL L 431, 2020 12 21, p. 1).
         
            (9)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
         
            (10)  2017 m. liepos 5 d. Europos Parlamento ir Tarybos direktyva (ES) 2017/1371 dėl kovos su Sąjungos finansiniams interesams kenkiančiu sukčiavimu baudžiamosios teisės priemonėmis (OL L 198, 2017 7 28, p. 29).